CELEX: E2012J0002
Language: el
Date: 2012-12-11 00:00:00
Title: Απόφαση του Δικαστηρίου, της 11ης Δεκεμβρίου 2012 , στην υπόθεση E-2/12 — HOB-vín ehf. κατά της κρατικής εταιρείας αλκοολούχων ποτών και καπνού της Ισλανδίας (ÁTVR) (Ελεύθερη κυκλοφορία των εμπορευμάτων — Οδηγία 2000/13/ΕΚ — Κάλυψη του προϊόντος — Επισήμανση των τροφίμων — Παραπλανητική επισήμανση — Μη κοινοποίηση εθνικού μέτρου στην Εποπτεύουσα Αρχή της ΕΖΕΣ — Αιτιολόγηση — Ευθύνη του κράτους)

25.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 118/33
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 11ης Δεκεμβρίου 2012
   στην υπόθεση E-2/12
   HOB-vín ehf. κατά της κρατικής εταιρείας αλκοολούχων ποτών και καπνού της Ισλανδίας (ÁTVR)
   (Ελεύθερη κυκλοφορία των εμπορευμάτων — Οδηγία 2000/13/ΕΚ — Κάλυψη του προϊόντος — Επισήμανση των τροφίμων — Παραπλανητική επισήμανση — Μη κοινοποίηση εθνικού μέτρου στην Εποπτεύουσα Αρχή της ΕΖΕΣ — Αιτιολόγηση — Ευθύνη του κράτους)
   2013/C 118/09
   Στην υπόθεση E-2/12 HOB-vín ehf. κατά της κρατικής εταιρείας αλκοολούχων ποτών και καπνού της Ισλανδίας (ÁTVR) — ΑΙΤΗΣΗ για την έκδοση συμβουλευτικής γνώμης προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για την ίδρυση Εποπτεύουσας Αρχής και Δικαστηρίου, από το Héraðsdómur Reykjavíkur (Πρωτοδικείο του Ρέικιαβικ) σχετικά με το συμβιβάσιμο με τη συμφωνία για τον ΕΟΧ εθνικών κανόνων βάσει των οποίων ένα κρατικό μονοπώλιο στον τομέα της λιανικής πώλησης οινοπνεύματος δύναται να αρνείται, υπό ορισμένες προϋποθέσεις, την πώληση αλκοολούχων ποτών που παράγονται και κυκλοφορούν νομίμως στην αγορά σε άλλο κράτος του ΕΟΧ, το Δικαστήριο, αποτελούμενο από τον Carl Baudenbacher, πρόεδρο, τους Per Christiansen (εισηγητή δικαστή) και Páll Hreinsson, δικαστές, εξέδωσε απόφαση στις 11 Δεκεμβρίου 2012, το διατακτικό της οποίας έχει ως εξής:
   
               1)
            
            
               Το άρθρο 18 της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου της 20ής Μαρτίου 2000 για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων ποτών που παράγονται και κυκλοφορούν νομίμως στην αγορά σε άλλο κράτος του ΕΟΧ, αποκλείει διάταξη όπως το άρθρο 5.10 των κανόνων επιλογής προϊόντος, βάσει της οποίας η ÁTVR εμποδίζει την πώληση αλκοολούχων ποτών που παράγονται και κυκλοφορούν νομίμως στην αγορά σε άλλο κράτος του ΕΟΧ με την αιτιολογία ότι η επισήμανση των προϊόντων περιέχει μεροληπτικές ή άσχετες πληροφορίες.
               Δεν έχει σημασία εάν οι κανόνες επιλογής προϊόντος εφαρμόζονται εξίσου στα εγχώρια και ξένα προϊόντα.
            
         
               2)
            
            
               Ένας εθνικός κανόνας, όπως το άρθρο 8 του ισλανδικού κανονισμού αριθ. 828/2005 σχετικά με την εμπορική παραγωγή, την εισαγωγή και τη χονδρική πώληση αλκοολούχων ποτών, ο οποίος απαιτεί να αναφέρεται στη συσκευασία των ποτών με περιεκτικότητα σε αιθανόλη άνω του 1,2 % κατ’ όγκο, εκτός από τη μνεία του αποκτημένου κατ’ όγκο αλκοολικού τίτλου, ότι αυτά περιέχουν οινόπνευμα, δεν μπορεί να θεωρηθεί ότι παράγει αποτελέσματα και δεν μπορεί να επιβάλλει επιβαρύνσεις στους ιδιώτες και επιχειρηματίες εάν δεν έχει θεσπισθεί σύμφωνα με τη διαδικασία του άρθρου 19 της οδηγίας 2000/13/ΕΚ.
            
         
               3)
            
            
               Οι ιδιώτες και επιχειρηματίες που έχουν θιγεί από τη μη ορθή εφαρμογή της οδηγίας 2000/13/ΕΚ μπορούν να επικαλεσθούν την ελεύθερη κυκλοφορία των εμπορευμάτων προκειμένου να καταστήσουν το κράτος υπεύθυνο για την παραβίαση της νομοθεσίας του ΕΟΧ.
               Η βλάβη που προκαλείται από εθνικό μέτρο, όπως αυτό που περιγράφεται στο πρώτο ερώτημα, συνεπάγεται την ευθύνη του κράτους εάν το εθνικό δικαστήριο κρίνει ότι η εφαρμογή της εθνικής νομοθεσίας ή διοικητικής ρύθμισης συνιστά αρκούντως σοβαρή παραβίαση του δικαίου ΕΟΧ και υφίσταται άμεση αιτιώδης συνάφεια μεταξύ της παραβίασης της υποχρέωσης που υπέχει το κράτος και της βλάβης που υπέστη ο ζημιωθείς.
               Η παραβίαση του δικαίου ΕΟΧ είναι αρκούντως σοβαρή εάν η βλάβη προκαλείται από εθνικό μέτρο, όπως αυτό που περιγράφεται στο δεύτερο ερώτημα, εφόσον η εθνική νομοθεσία ή διοικητική ρύθμιση δεν μπορεί να θεωρηθεί ότι παράγει αποτελέσματα λόγω μη κοινοποίησής της, σύμφωνα με το άρθρο 19 της οδηγίας 2000/13/ΕΚ. Μια τέτοια παραβίαση συνεπάγεται την ευθύνη του κράτους εάν το εθνικό δικαστήριο κρίνει ότι υφίσταται άμεση αιτιώδης συνάφεια μεταξύ της παραβίασης της υποχρέωσης που υπέχει το κράτος και της βλάβης που υπέστη ο ζημιωθείς.